ΓΡΑΠΤΗ ΕΡΩΤΗΣΗ E-1899/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: Παροχή ανοικτού δικτύου (ΟΝΡ)

Η ερώτηση αφορά την «Πρόταση Οδηγίας του Ευρωπαϊκού Κοινοβουλίου και του Συμβουλίου για την εφαρμογή της παροχής ανοικτού δικτύου (ΟΝΡ) στην φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον» (COM(96) 0419 τελικό - 96/0226 COD) ((ΕΕ C 371 της 9.12.1996, σελ. 22. )): Με την παρούσα πρόταση οδηγίας περιγράφεται το πεδίο εφαρμογής της καθολικής υπηρεσίας για τις τηλεπικοινωνίες που θα πρέπει να προσφέρεται σε όλους τους χρήστες εντός της ΕΕ, ενώ απαιτείται από τα κράτη μέλη να εξασφαλίσουν την οικονομική προσιτότητα της εν λόγω υπηρεσίας, λαμβανομένων υπόψη των εθνικών συνθηκών. Με την οδηγία καθορίζονται επίσης εναρμονισμένοι όροι και προϋποθέσεις για την παροχή σταθερών δημόσιων τηλεπικοινωνιακών δικτύων και τηλεφωνικών υπηρεσιών που προσφέρονται στο κοινό, στην Ευρωπαϊκή ώνωση.

Η εν λόγω πρόταση αποτελεί μέρος του κανονιστικού πλαισίου για τον τομέα των τηλεπικοινωνιών που συγκροτείται εν όψει του ανοικτού και ανταγωνιστικού περιβάλλοντος μετά το 1998.

Μολονότι συμφωνούμε με τον ορισμό όπως διατυπώνεται στην εν λόγω πρόταση οδηγίας σε ό,τι αφορά την καθολική υπηρεσία, ζητούμε να μην γίνει κατ' ανάγκη σύγχυση αυτής της τελευταίας με μία ελάχιστη υπηρεσία διότι τούτο θα μπορούσε να οδηγήσει τους πολίτες στην σκέψη ότι η Ευρώπη τους εξασφαλίζει μόνο ελάχιστα δικαιώματα.

Απάντηση του κ. Bangemann εξ ονόματος της Επιτροπής (16 Ιουλίου 1997)

Η πρόταση οδηγίας του Συμβουλίου και του Κοινοβουλίου για την εφαρμογή της παροχής ανοικτού δικτύου (ΟΝΡ) στην φωνητική τηλεφωνία και την καθιέρωση καθολικών υπηρεσιών τηλεπικοινωνιών σε ανταγωνιστικό περιβάλλον ((COM (97) 287 τελικό )) που αντικαθιστά την οδηγία 95/62/ΕΚ του Κοινοβουλίου και του Συμβουλίου ((ΕΕ L 321 της 30.12.1995. )) καθορίζει επακριβώς τις υπηρεσίες στις οποίες πρέπει να έχει πρόσβαση το σύνολο των χρηστών στο πλαίσιο της καθολικής εξυπηρέτησης.

Ο γενικός ορισμός της καθολικής υπηρεσίας, που αναφέρεται στο άρθρο 2 υπήρχε ήδη στην πρόταση οδηγίας του Κοινοβουλίου και του Συμβουλίου σχετικά με τη διασύνδεση στον τομέα των τηλεπικοινωνιών, την εξασφάλιση καθολικών υπηρεσιών και τη διαλειτουργικότητα μέσω της εφαρμογής των αρχών της παροχής ανοικτού δικτύου (ΟΝΡ) ((ΕΕ αριθ C 313 της 24.11.1995 )). Ο ορισμός αυτός δεν αποτελεί αντικείμενο τροποποίησης κατά τη διάρκεια της διαδικασίας συναπόφασης.

Η οδηγία αυτή διευκρινίζει εξάλλου τις πρακτικές διαδικασίες χρηματοδότησης των καθολικών υπηρεσιών, προβλέπονται, εφόσον είναι απαραίτητο, τη χρηματοδότηση εκ μέρους των νεοεισερχομένων στην ελευθερωμένη αγορά των τηλεπικοινωνιών. Η συμβολή τους, εντούτοις, δεν επιτρέπεται να αποτρέπει την πρόσβαση στην αγορά ούτε ν' αποτελεί εμπόδιο για την ανάπτυξη του ανταγωνισμού.Η εμπειρία από τις χώρες που έχουν ήδη ελευθερώσει την αγορά των τηλεπικοινωνιών αποδεικνύει όντως ότι ο πλήρης ανταγωνισμός, εφόσον είναι εφικτός, εξασφαλίζει αποδοτικές υπηρεσίες στις καλύτερες τιμές για τους πολίτες. Το επίπεδο της εξυπηρέτησης που εγγυάται το σχέδιο οδηγίας για την φωνητική τηλεφωνία λαμβάνει υπόψη αυτήν τη ισορροπία μεταξύ της δυνατότητας χρηματοδότησης της υπηρεσίας και των αναγκών ανάπτυξης του ανταγωνισμού.

Η χρήση του όρου «ελάχιστος» εξασφαλίζει σε όλους τους πολίτες την πρόσβαση στις περιγραφόμενες υπηρεσίες ενώ παράλληλα επιτρέπει την παροχή περισσότερο αναπτυγμένων υπηρεσιών. Κρίνεται σκόπιμο να υπογραμμιστεί ότι το επίπεδο εξυπηρέτισης που εγγυάται το σχέδιο οδηγίας για την φωνητική τηλεφωνία είναι υψηλότερο του αντιστοίχου επιπέδου των ήδη παρεχόμενων υπηρεσιών, σε προσιτή τιμή, σε ορισμένες περιφέρειες της Κοινότητας. Αυτό, για παράδειγμα, ισχύει στον τομέα της διαθεσιμότητας, της ποιότητας, των τηλεφωνικών καταλόγων, των τηλεφωνικών θαλάμων και των ειδικών μέτρων υπέρ των αναπήρων χρηστών και των χρηστών με ειδικές ανάγκες. Εκ των ανωτέρω προκύπτει ότι το «ελάχιστο» σύνολο στο οποίο αναφέρεται το σχέδιο οδηγίας είναι ουσιαστικά ανώτερο των ελαχίστων υπηρεσιών που διατίθενται σήμερα στο σύνολο των πολιτών της Ένωσης.